
Edrych ymlaen: Dadansoddiad beirniadol o lythrennedd, rhifedd a chymhwysedd digidol fel cyfrifoldebau trawsgwricwlaidd. 
O fewn y traethawd hwn, trafodir y newid mawr sydd ar y gorwel i gwricwlwm Cymru gan Lywodraeth Cymru a Donaldson wrth addysgu llythrennedd, rhifedd a chymhwysedd digidol fel Cyfrifoldebau Trawsgwricwlaidd. Esbonia Donaldson (2015, t.7) fod angen “bobl ifanc sydd â gwell lefelau o ran llythrennedd, rhifedd” a chymhwysedd digidol gan eu bod yn anhepgor i ddysgu ar draws y cwricwlwm. 
Cyhoeddwyd y Fframwaith Llythrennedd a Rhifedd [FfLlRh] yn 2013 a Fframwaith Cymhwysedd Digidol [FfCD] yn 2016, a’u nod yw ceisio sicrhau bod llythrennedd, rhifedd a chymhwysedd digidol yn cael eu datblygu o fewn bob pwnc. Gwelir yn nogfen ‘Dyfodol Llwyddiannus’ (Donaldson, 2015) y bydd rhaid i ysgolion gynnig cyfleoedd helaeth i’r disgyblion ddatblygu’r sgiliau yma bob dydd. Cydnabuwyd bod nifer o fanteision a heriau i addysgu’r Cyfrifoldebau Trawsgwricwlaidd megis sut i sicrhau bod sgiliau rhifedd, llythrennedd a chymhwysedd digidol yn cael eu datblygu o fewn gwersi. Byddai sicrhau bod athrawon yn defnyddio model Estyn (2011) i gynllunio gan sicrhau bod disgyblion yn caffael sgil, ei ymarfer drwy heriau ac yna ei gymhwyso yn drawsgwricwlaidd yn fanteisiol. Y ddau brif fater a drafodir yn y traethawd hwn yw gwybodaeth pwnc athrawon wrth addysgu’n drawsgwricwlaidd ac effeithiolrwydd athrawon at asesu’r sgiliau.
Diffiniwyd llythrennedd gan Yr Adran Addysg a Sgiliau (2013) fel y gallu i ysgrifennu, siarad, darllen a gwrando ac mae’r sgiliau yma’n ein helpu i addasu i’r byd. Gwelwyd bod Llywodraeth Alban yn gytûn gan esbonio bod llythrennedd yn darparu cyfle i ddysgwyr gysylltu â’r gymuned ehangach mewn gwahanol destunau a gwahanol ffyrdd o iaith (Scottish Government, 2009). Cysyllta ymchwil Donaldson (2015, t.40) gyda hyn wrth iddo esbonio bod dysgwyr yn defnyddio “iaith wrth feddwl”. 
Disgrifir rhifedd gan Yr Adran Addysg a Sgiliau (2013) fel y gallu i ddefnyddio’r sgiliau mathemategol mewn cyd-destunau go iawn megis datrys problemau ac ymresymu rhifyddol. Cred Lacey (1998) bod rhifedd yn cynnig dealltwriaeth ar sut mae rhifau yn cysylltu â’i gilydd a bod gan y dysgwyr ddealltwriaeth ar sut i ddatrys problemau mathemategol. Teimla Lacey (1998) nad yw pobl yn deall pa mor eang mae modd ddatblygu sgiliau rhifedd. Esbonia Donaldson (2015) bod yn rhaid i ddysgwyr gael cyfleodd a chyd-destunau amrywiol i ymarfer sgiliau rhifedd ynghyd â sgiliau llythrennedd a chymhwysedd digidol.

Dengys ymchwil eang nad oes diffiniad penodol i gymhwysedd digidol gan fod y byd technoleg yn newid drwy’r amser (Belshaw, 2011 a’r Joint Information Systems Committee, 2014).  Diffiniad Yr Is-adran Diwygio’r Cwricwlwm (2018, t.2) o gymhwysedd digidol yw’r gallu i drosglwyddo’n hyderus y “sgiliau, gwybodaeth ac agweddau” wrth ddefnyddio ystod o dechnoleg. Medrir datblygu dealltwriaeth gadarn o sgiliau digidol er mwyn gallu eu haddasu i ystod o gyd-destunau megis yn y cartref a’r gweithle. Ymwna gymhwysedd digidol â diben datblygu “ddysgwyr uchelgeisiol” (Donaldson, 2015, t.31) gan fod disgwyl i ddysgwyr ddefnyddio technoleg i “gyfathrebu” wrth ymchwilio i wybodaeth ac i fod yn feirniadol ohono.
Adnabuwyd bod llythrennedd a rhifedd yn rhan bwysig o’r cwricwlwm ers rhai blynyddoedd wrth iddynt ddarparu cyfleoedd i ddysgwyr “weithio’n hyderus mewn cymdeithas ac i fod mewn sefyllfa dda” i gwrdd â “disgwyliadau bywyd yn yr unfed ganrif ar hugain” (Yr Is-adran Cwricwlwm, 2017, t.2). Esbonia CBI/ Pearson (2013) bod 48% o gwmnïau yn darparu hyfforddiant sylfaenol i weithwyr yn llythrennedd, rhifedd a sgiliau technegol. Ychwanegodd Donaldson (2015) cymhwysedd digidol fel elfen ychwanegol i gyd-fynd â llythrennedd a rhifedd a’u galw yn Gyfrifoldebau Trawsgwricwlaidd gan fod angen eu plethu i bob maes er mwyn caffael y sgiliau a’u defnyddio ym mywyd bob dydd. Cysyllta hyn â’r mater cyntaf sef gwybodaeth pwnc athrawon. Ar un llaw, mae athrawon sy’n meddu gwybodaeth pwnc da yn gallu addysgu’n effeithiol a helpu disgyblion i drosglwyddo sgiliau yn drawsgwricwlaidd. Ar y llaw arall, mae athrawon sydd heb wybodaeth pwnc da yn gallu effeithio’n negyddol ar ddisgyblion wrth iddynt gam-ddeall y gwaith neu golli diddordeb mewn pwnc (Grigg, 2015).
Ar brofiad addysgu proffesiynol gwelwyd nad oedd rhai athrawon yn deall y gwahaniaeth rhwng TGCh a chymhwysedd digidol, mathemateg a rhifedd a llythrennedd a Chymraeg. Cysyllta hyn ag ymchwil Grigg (2015). Rhaid sicrhau dealltwriaeth athrawon o arwyddocâd y Cyfrifoldebau Trawsgwricwlaidd fel sgiliau sy’n cael eu defnyddio bob dydd a bod Cymraeg, Mathemateg a TGCh yn bynciau unigol. Gwelir cysylltiadau clos rhwng y ddau agwedd megis mathemateg a rhifedd ond er mwyn gallu addysgu’n effeithiol a sicrhau bod dysgwyr yn gwneud cysylltiadau, mae’n rhaid i’r athrawon gael gwybodaeth pwnc da.
Noda Askew (2011) bod athrawon rhifedd da yn creu cysylltiadau rhwng gwahanol gysyniadau mathemategol, felly mae mor glir â hoel ar bost bod yn rhaid i athrawon gael gwybodaeth pwnc dwfn a dealltwriaeth dda o’r cwricwlwm. Gwelir yn adroddiad OFSTED (2011) bod gormod o athrawon dan hyfforddiant ac athrawon yn Lloegr heb ddealltwriaeth o’r wybodaeth pwnc i fedru addysgu rhifedd a llythrennedd yn hyderus. Cryfheir y ddadl gan Estyn (2017) wrth iddynt esbonio nad yw cynlluniau llythrennedd yn cael eu cyflawni gan athrawon o fewn dosbarthiadau mewn ysgolion. Ond, gwelwyd bod nifer o athrawon yn ei gweld hi’n her i ddeall sut mae llythrennedd a rhifedd yn cael eu plethu ar draws ystod o gyd-destunau, gwybodaeth pwnc yw’r her yn yr achos yma (Is-adran Cwricwlwm, 2016). Anfantais arall o ddiffyg gwybodaeth pwnc yw’r gallu i fedru herio disgyblion. Esboniwyd mewn adroddiad gan Yr Adran Addysg a Sgiliau (2013) bod hi’n anodd herio bob disgybl drwy ddefnyddio’r Fframwaith Llythrennedd a Rhifedd. Cysyllta hyn hefyd ag adran asesu gan nad yw athrawon sydd â gwybodaeth pwnc da yn asesu’n gywir er mwyn helpu’r disgyblion i wneud cynnydd. Mae angen sicrhau bod mwy o hyfforddiant ar asesu ac ystod o ffyrdd i herio disgyblion yn briodol. Cydnabuwyd bod rhaglen hyfforddi genedlaethol ar y gweill ar gynllunio ac asesu yn dilyn dyfodiad y cwricwlwm newydd.
Cysyllta hyn â Theori Gwybodaeth Athrawon Shulman (1986) bod yn rhaid i athrawon gyflawni amryw o weithgareddau i addysgu’n effeithiol. Gwêl Shulman (1986) bod gwybodaeth athrawon yn cynnwys gwybodaeth pwnc am y cwricwlwm (y sgiliau a’r agweddau o’r cwricwlwm), gwybodaeth pwnc (testunau sydd yn gysylltiedig gydag addysgu) a gwybodaeth bedagogaidd sef cynnwys addysgiadol megis polisïau, gwybodaeth o athroniaeth gan gynnwys gwerthoedd personol a gwybodaeth sydd yn gysylltiedig gyda’r dysgwyr megis datblygiad plant.
Cysyllta Model Shulman (1986) gyda’r tri Chyfrifoldeb Trawsgwricwlaidd gan fod yn rhaid i athrawon ddeall yr holl agweddau uchod er mwyn gallu addysgu dysgwyr yn gywir ac i wneud cysylltiadau addas. Teimla Nolan a Sim (2011) fod athrawon sydd â gwybodaeth pwnc da yn gallu adfyfyrio’n well gan eu bod yn medru gweld yr agwedd negyddol ac mae ganddynt ddigon o ddealltwriaeth i fedru addasu’r addysgu. Dengys ymchwil Medwell et al. (1998, t.24) mai “through the experience of teaching it, their knowledge seemed to have been totally embedded in pedagogic practices”, felly llwydda athrawon â dealltwriaeth pwnc da blethu’r wybodaeth a’r sgiliau i mewn i’r addysgu’n effeithiol. Yn bersonol, nid wyf yn teimlo’n hyderus wrth gydblethu’r sgiliau’n drawsgwricwlaidd. Cydnabyddaf fod rhai sgiliau o’r fframwaith yn hawdd i’w cysylltu o fewn rhai pynciau megis sgil trafod mewn gwersi hanes ond mae hi’n anodd cysylltu rhai sgiliau megis sgiliau ysgrifennu mewn gwersi addysg gorfforol.  
Gwelwyd agwedd o ddiffyg gwybodaeth am gymhwysedd digidol ar brofiad addysgu proffesiynol wrth i’r athrawes fentro addysgu codio i’r disgyblion a hithau heb dderbyn unrhyw hyfforddiant ar yr agwedd. Cyfyng hefyd yw fy nealltwriaeth i o strategaethau i addysgu gofynion y Fframwaith Cymhwysedd Digidol gan nad wyf yn teimlo fy mod gyda dealltwriaeth dwfn o’r fframwaith. Trafodir yn adroddiad Estyn (2018) nad yw rhai athrawon yn hyderus wrth addysgu llinynnau ‘data’ a ‘meddwl cyfrifiadurol’ o fewn y Fframwaith Cymhwysedd Digidol. Yn ei ymchwil nododd Morris (2010) bod athrawon yn teimlo bod gan y dysgwyr mwy o ddealltwriaeth a sgiliau digidol na’u haddysgwyr.
Soniwyd mewn adroddiad gan y World Economic Forum (2016) aiff 65% o ddisgyblion sydd yn cychwyn addysg gynradd heddiw i weithio mewn swydd nad ydynt eto’n bodoli. Gwelir bod y cyfrifoldebau yn fanteisiol wrth eu haddysgu’n drawsgwricwlaidd gan fod disgyblion yn datblygu i feddwl yn gritigol ac i fod yn greadigol. Canfuwyd arfer da o ddatblygu dealltwriaeth athrawon gan Estyn (dyddiad anhysbys) yn Ysgol Gynradd Parc Cornist. Caiff athrawon brawf sgiliau digidol yn flynyddol a defnyddir data o’r prawf i lunio hyfforddiant pwrpasol i’r athrawon. Maent hefyd yn ffocysu ar linyn o’r Fframwaith Cymhwysedd Digidol bob hanner tymor i ddatblygu dealltwriaeth athrawon ar sut i’w addysgu. Cydweithia aelodau’r ysgol yn agos iawn ag Arweinydd Digidol Staff ac Arweinydd Digidol Disgyblion i addysgu sgiliau cymhwysedd digidol a hynny i bwrpas. Argymhellir bod bob consortia ar draws Cymru yn sicrhau bod bob aelod o staff yr ysgol yn cael hyfforddiant ar y cyfrifoldebau trawsgwricwlaidd. Eglurwyd pwysigrwydd gwybodaeth pwnc athrawon gan Donaldson (2015, t.17)  a’r angen am “athrawon o ansawdd uchel sydd â dealltwriaeth drylwyr o ddulliau addysgu a’r rhesymau drostynt yn ogystal â chynnwys yr addysgu”.
Asesu yw’r cyswllt cryfaf rhwng addysgu a dysgu effeithiol (Wiliam, 2011). Ni welwyd llawer o gynllunio ac asesu llythrennedd, rhifedd a chymhwysedd digidol ar Brofiad Addysgu Proffesiynol. Wrth adfyfyrio ar brofiadau personol, prin gwelwyd defnydd o gymhwysedd digidol yn drawsgwricwlaidd gan fod diffyg adnoddau o fewn yr ysgol megis un iPad i bob dosbarth. Dengys mewn ymchwil gan Sefydliad Cenedlaethol er Ymchwil i Addysg (2018) nad oes digon o lechi ac iPad mewn llawer o ysgolion uwchradd a bod angen diweddaru adnoddau technoleg yn reolaidd.
 Adfyfyriwyd bod elfennau o lythrennedd megis trafod ac ysgrifennu i gyd-destun ond ni welwyd llawer o gyfleoedd i’r disgyblion i ymarfer sgiliau darllen a deall. Yn anffodus, nid oeddwn yn asesu’r disgyblion bob tro o ran y sgiliau llythrennedd, rhifedd a chymhwysedd digidol ond yn eu hasesu ar ran y pwnc penodol megis daearyddiaeth. Gwelwyd yn adroddiad Estyn (2018) mai’r agwedd fwyaf gwan wrth addysgu yw asesu.
Cydnabuwyd mai’r profion darllen a rhifedd cenedlaethol yw’r ffordd ffurfiannol o asesu dealltwriaeth a chynnydd disgyblion o fewn darllen a rhifedd. Gwelir mantais o’r profion wrth iddynt gynorthwyo athrawon i gynllunio tuag at y meysydd gwannach a chynnig cymorth ychwanegol i’r disgyblion sydd angen cefnogaeth bellach. Ar ran y profion darllen cenedlaethol, gellir honni bod y prawf yn asesu sgil darllen a deall disgyblion yn unig. Ond wrth arsylwi ar brofion enghreifftiol gwerthfawrogwyd natur drawsgwricwlaidd y testun e.e pobl a’u gwaith; cylch bywyd anifeiliaid ac ati. Arsylwyd ar brofiad proffesiynol, bod dysgwyr yn mireinio sgiliau darllen a deall a rhifedd yn rheolaidd wrth i fis Mai a’r profion nesáu, ond gwelwyd bod athrawon yn canolbwyntio ar y sgiliau sy’n cael eu profi ac nid yn addysgu’r sgiliau eraill y Fframwaith Llythrennedd mor dda (OECD, 2013). Mae’n amlwg fod athrawon yn ei gweld hi’n anodd plethu a blaenoriaethu'r cyfrifoldebau trawsgwricwlaidd ymhob gwers a’i asesu yn effeithiol. Mynegwyd pryder â’r system asesu gan athrawon wrth iddynt ddisgrifio eu bod yn anhrefnus ac yn anaddas i’r cwricwlwm sydd ganddynt (Y Tîm Deddfwriaeth, 2013). Cysyllta hyn yn gryf gyda gwaith ymchwil Donaldson (2015) bod gwahanol flynyddoedd ysgol a phrofion yn defnyddio ffurf asesu gwahanol megis y deilliannau yn y Cyfnod Sylfaen a lefelau yng Nghyfnod Allweddol 2. Gellir dadlau nad yw’n glir bod continwwm i strwythur asesu a theimlir mai’r ffordd ymlaen yw sicrhau bod Llywodraeth Cymru yn addasu’r system asesu gan ddefnyddio naill ai ddeilliannau neu lefelau ar draws yr ysgol i gyd. Gellir gweld llinell glir wrth asesu’r cyfrifoldebau trawsgwricwlaidd wrth i’r disgyblion ddilyn yr un system asesu trwy gydol eu bywyd ysgol. Adleisir hyn gan Yr Adran Addysg a Sgiliau (2013) wrth iddynt esbonio eu bod yn flaenllaw i holl staff yr ysgol fedru asesu disgyblion ar y tri Chyfrifoldeb Trawsgwricwlaidd wrth ddilyn yr un system asesu. Mae’n rhaid i’r disgyblion gael yr anogaeth fwyaf effeithiol er mwyn ffynnu yn y sgiliau trawsgwricwlaidd. Cefnoga hyn ddisgyblion i wneud yn well o fewn pynciau eraill (Yr Adran Addysg a Sgiliau, 2013).  
Gwyddys bod addysgu trawsgwricwlaidd yn gallu bod yn ffordd hwyl a bwrpasol i addysgu dysgwyr os caiff ei weithredu’n gywir. Er mwyn gallu asesu’n effeithiol, mae’n rhaid i’r athro/athrawes esbonio amcanion a nodau’r wers yn glir i’r dysgwyr. Os na chaiff hyn ei wneud gellir effeithio ar ddealltwriaeth y disgyblion o’r dasg. Gwelwyd ar brofiad addysgu proffesiynol nifer o gyfleoedd i’r disgyblion asesu a hunan asesu eu gwaith wrth iddynt ddysgu’n drawsgwricwlaidd gyda llythrennedd a rhifedd yn glir o fewn y meini prawf llwyddiant. Arsylwyd arfer da wrth i ddisgyblion wneud gwaith ymchwil a mapio rhai o ryfeddodau’r byd wrth weithio fesul grŵp mewn gwers ddaearyddiaeth. Tystiwyd gwaith effeithiol wrth iddynt drafod y gwahanol ryfeddodau, gyda rhai o’r disgyblion yn ymchwilio ar y we am ffeithiau o’r rhyfeddod a’r disgyblion eraill yn mapio ac yn ysgrifennu’r wybodaeth ar y map. Datblygwyd nifer o sgiliau daearyddiaeth ynghyd ac elfennau o lythrennedd, rhifedd a chymhwysedd digidol o fewn un wers. Roedd gan y disgyblion ddealltwriaeth dda o’r gweithgaredd a’r meini prawf llwyddiant felly roedd yr hunan asesu a’r asesu cyfoed ar ddiwedd y wers yn asesiad effeithiol o ddealltwriaeth y disgyblion tuag at y dasg. Effaith hunan asesu ar y disgyblion oedd darparu’r cyfle iddynt ystyried eu lefel cyrhaeddiad a sut mae modd iddynt wneud cynnydd yn y gwersi nesaf (Barnes, 2015). Esbonia’r Adran Addysg a Sgiliau (2013, t.11) bod yn rhaid i ddysgwyr “ddatblygu eu disgwyliadau dysgu eu hunain... ac yn cydnabod eu hanghenion dilyniant eu hunain”. Eglurwyd pwysigrwydd datblygu sgiliau hunan asesu gan fod y disgyblion yn datblygu sgiliau myfyrio a meddwl critigol am yr hyn maent yn eu gwneud (Donaldson, 2015).
I gloi, trafodwyd llythrennedd, rhifedd a chymhwysedd digidol fel Cyfrifoldebau Trawsgwricwlaidd. Nodwyd bod gwybodaeth pwnc athrawon a dealltwriaeth asesu yn anhepgor i sicrhau bod y Cyfrifoldebau yn cael eu haddysgu’n drawsgwricwlaidd. Er mwyn sicrhau bod yr addysgu’n effeithiol, credir bod angen i bob ysgol benodi arweinydd ar bob cyfrifoldeb. Swydd yr arweinydd fyddai cynllunio ac integreiddio llythrennedd, rhifedd a chymhwysedd digidol o fewn llawer o wersi trawsgwricwlaidd a hyfforddi staff i’w helpu addysgu’r cwricwlwm i’r safon uchaf posib. Teimlir bod angen hyfforddiant gan un ai’r awdurdod addysg leol neu gonsortia i helpu addysgwyr i gynllunio’n gywir i sicrhau bod o leiaf un sgil llythrennedd, rhifedd neu gymhwysedd digidol yn cael eu datblygu os yn briodol. Rhaid i awdurdodau addysg sicrhau bod eu hysgolion yn rhannu arfer da a bod cydweithio clos yn digwydd o fewn ysgolion fel bod disgyblion yn cael y cyfleoedd gorau i ddatblygu sgiliau yn drawsgwricwlaidd. Mae’n rhaid i ysgolion sicrhau bod disgyblion yn cael cyfleoedd i ddefnyddio’r sgiliau maent yn dysgu mewn cyd-destunau go iawn megis defnyddio arian go iawn i dalu am ffrwyth amser egwyl.
Mae’n rhaid i bob ysgol sicrhau bod bob aelod o’r staff addysgu yn glir o ran goblygiadau asesu a’r cwricwlwm ac felly mae’n rhaid i bob ysgol gynnig cymorth os fydd angen cefnogaeth ar unrhyw agwedd o’r cyfrifoldebau ar staff . Mae angen bob aelod staff i ddilyn yr un llinell asesu i sicrhau continwwm yn y ffurf asesu a bod y staff yn helpu ffurfio’r asesiad i’w wneud yn fwy perthnasol i’r dysgwyr yn eu hysgol. Rhaid i ysgolion gynnig cyfleoedd rheolaidd i ddysgwyr i hunan asesu ac asesu cyfoed er mwyn iddynt gymryd mwy o gyfrifoldeb am eu dysgu a sicrhau eu bod yn gweld y cynnydd hefyd. 
Er i mi dderbyn hyfforddiant cyfyng ar y Fframwaith Cymhwysedd Digidol teimlaf yr angen i ddyfnhau fy nealltwriaeth o’r fframwaith er mwyn addysgu’r sgiliau’n drawsgwricwlaidd a’i wneud yn bwrpasol i’r disgyblion. Teimlaf yn hyderus wrth addysgu codio a sicrhau bod disgyblion yn deall pwysigrwydd e-ddiogelwch. Ar fy mhrofiad addysgu proffesiynol nesaf byddaf yn gofyn am gymorth gan fentoriaid a’r dysgwyr i ddyfnhau fy nealltwriaeth. Mae angen i mi hefyd cael cymorth i sicrhau fy mod yn integreiddio llythrennedd, rhifedd a chymhwysedd digidol ym mhob gwers lle fo’n bosib. O ran asesu, mae angen i mi sicrhau fy mod yn gwbl glir o strategaeth asesu’r ysgol fel fy mod yn asesu’r disgyblion yn drawsgwricwlaidd ac yn gywir i sicrhau cynnydd.

